URDHËR
Nr. 184, datë 4.5.2022

PËR MIRATIMIN E RREGULLORES SË PROGRAMIT TË DETYRUESHËM TË TRAJNIMIT PËR KANDIDATËT PËR NDËRMJETËS TË PASURIVE TË PALUAJTSHME

Në mbështetje të nenit 102, pika 4, të Kushtetutës së Republikës së Shqipërisë; të nenit 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar dhe të nenit 9, pika 4, të ligjit nr. 9/2022, “Për profesionin e ndërmjetësit të pasurive të paluajtshme”,

URDHËROJ:

1. Miratimin e “Rregullores së programit të detyrueshëm të trajnimit për kandidatët për ndërmjetës të pasurive të paluajtshme”, sipas tekstit bashkëlidhur këtij urdhri dhe pjesë përbërëse e tij.
2. Ngarkohen Ministria e Drejtësisë dhe institucionet trajnuese për zbatimin e këtij urdhri. 
Ky urdhër hyn në fuqi menjëherë dhe botohet në Fletoren Zyrtare.

MINISTËR I DREJTËSISË
Ulsi Manja

RREGULLORE
E PROGRAMIT TË DETYRUESHËM TË TRAJNIMIT PËR KANDIDATËT PËR NDËRMJETËS TË PASURIVE TË PALUAJTSHME

KREU I
DISPOZITA TË PËRGJITHSHME

Neni 1
Objekti

Kjo rregullore përcakton rregullat lidhur me përmbajtjen dhe organizimin e programit të detyrueshëm të trajnimit për kandidatët për ndërmjetës të pasurive të paluajtshme, pjesëmarrjen në trajnim, kohëzgjatjen, mënyrën e zhvillimit dhe të kontrollit të njohurive, si dhe tarifat e trajnimit.


Neni 2
Objektivat e programit të detyrueshëm të trajnimit

Objektivat e programit të detyrueshëm të trajnimit janë:
a) ofrimi i një programi trajnimi të detyrueshëm të përshtatshëm, duke u bazuar në njohuritë ekzistuese të përfituesve;
b) aftësimi i kandidatëve me njohuritë e duhura profesionale për ushtrimin e veprimtarisë, veçanërisht për të raportuar transaksionet e dyshimta me pasuritë e paluajtshme, të cilat mund të kenë si qëllim realizimin e pastrimit të parave ose financimin e terrorizmit, sipas legjislacionit përkatës në fuqi;
c) krijimi i një programi trajnimi që reflekton kompetencat dhe detyrat në ushtrimin e profesionit të ndërmjetësve të pasurive të paluajtshme;
ç) zhvillimi i kapaciteteve profesionale dhe i aftësive praktike, formimi dhe ngritja profesionale e pjesëmarrësve në përmbushjen e veprimtarisë, sipas legjislacionit në fuqi;
d) ofrimi i mundësisë për përfituesit, që duke u angazhuar në punë në grup të rrisin zhvillimin e tyre profesional në kontribut të zhvillimit të përgjithshëm të sistemit të ndërmjetësimit të pasurive të paluajtshme;
dh) nxitja e frymës së bashkëpunimit profesional ndërmjet kandidatëve për ndërmjetës të pasurive të paluajtshme, përmes veprimtarive mësimore përkatëse.

Neni 3
Synimi për kualifikim

Zhvillimi dhe kualifikimi profesional i kandidatëve për ndërmjetës të pasurive të paluajtshme arrihet duke përvetësuar kompetencat, si më poshtë:
a) përmbushja e kërkesave të përgjithshme për profesionin e ndërmjetësit të pasurive të paluajtshme në Shqipëri;
b) njohuritë, aftësitë dhe qëndrimet e nevojshme për performancë të suksesshme profesionale si ndërmjetës të pasurive të paluajtshme;
c) njohuritë dhe aftësitë për të kuptuar transaksionet e dyshimta, të cilat mund të kenë si qëllim realizimin e pastrimit të parave ose financimin e terrorizmit, sipas legjislacionit përkatës në fuqi dhe përvetësimin e detyrimeve që burojnë nga kuadri ligjor kundër pastrimit të parave ose financimit të terrorizmit;
ç) aftësia për t’u përballur me kërkesa dhe sfida që ndryshojnë në mënyrë të vazhdueshme;
d) aftësia për të përdorur dhe për të zbatuar kompetencat e kërkuara në punë (profesionale, metodike, sociale dhe personale), reflektim të pavarur për çështje të fushës së ndërmjetësimit të pasurive të paluajtshme, konsiderim i procedurave alternative, argumentim bindës;
dh) zhvillimi i aftësive praktike në ushtrimin e profesionit;
e) kërkesat për menaxhimin dhe përmbushjen me sukses të procesit të punës (vetorganizimi dhe disiplina, aftësia për t’u përballur me ngarkesë të lartë pune). 


KREU II
PROGRAMI I TRAJNIMIT DHE ORGANIZIMI

Neni 4
Programi i detyrueshëm i trajnimit

1. Programi i detyrueshëm i trajnimit fokusohet në zhvillimin e kompetencave profesionale të kandidatëve për ndërmjetës të pasurive të paluajtshme, aftësive praktike, si dhe vlerat etike të tyre, si më poshtë:
a) ngritja dhe forcimi i kapaciteteve profesionale mbi legjislacionin vendës dhe ndërkombëtar;
b) hartimi i akteve përkatëse në funksion të ushtrimit të kompetencave, në përputhje me legjislacionin në fuqi;
c) respektimi i rregullave etike;
ç) përshtatja me rrethana dhe situata specifike gjatë ushtrimit të profesionit;
d) zhvillimi i aftësive në fushën e ndërmjetësimit të pasurive të paluajtshme;
dh) zhvillimi i aftësive sociale;
e) zhvillimi i praktikave me institucionet e ndërlidhura me punën e tyre;
ë) zhvillimi i kapaciteteve hulumtuese, organizative dhe menaxhuese. 
2. Kompetencat e mësipërme zhvillohen nëpërmjet moduleve të trajnimit, të përcaktuara në aneksin nr. 1, bashkëlidhur kësaj rregulloreje, si dhe trajnimit praktik, sipas detyrave të përcaktuara nga trajnerët.
3. Programi i detyrueshëm i trajnimit përbëhet të paktën nga temat, mbi: 
a) Kodin Civil;
b) legjislacionin për ndërmjetësimin e pasurive të paluajtshme;
c) legjislacionin për pasuritë e paluajtshme;
ç) Kodin e Etikës Profesionale të ndërmjetësve të pasurive të paluajtshme;
d) legjislacionin për parandalimin e pastrimit të parave dhe financimin e terrorizmit;
dh) të drejtën tregtare;
e) etikën profesionale;
ë) tema të tjera të përcaktuara nga institucionet trajnuese në fushën e ndërmjetësimit të pasurive të paluajtshme.
4. Nisur nga nevojat e kandidatëve për ndërmjetës të pasurive të paluajtshme, të ndryshimeve të legjislacionit dhe problemeve të praktikës, në programin e trajnimit mund të përfshihen dhe tema të tjera.

Neni 5
Institucionet trajnuese

1. Institucione trajnuese janë sipas pikës 2, të nenit 9, të ligjit nr. 9/2022, “Për profesionin e ndërmjetësit të pasurive të paluajtshme”, dhe kanë logon, vulën e tyre identifikuese dhe përdorin llogarinë e tyre bankare.
2. Shoqatat profesionale të ndërmjetësve të pasurive të paluajtshme paraqesin pranë ministrit të Drejtësisë kërkesën për miratimin e organizimit të programit të detyrueshëm të trajnimit, së bashku me modulet përkatëse të këtij trajnimi.
3. Ministri i Drejtësisë merr vendim mbi kërkesën e paraqitur sipas pikës 2 të këtij neni brenda 60 ditëve nga paraqitja e kërkesës.
4. Trajnimet dhe çdo aktivitet tjetër i organizuar nga institucionet trajnuese, publikohet dhe i njoftohet strukturës përgjegjëse pranë Ministrisë së Drejtësisë. 
5. Për qëllime të veprimtarisë administrative dhe akademike, institucioni trajnues krijon dhe administron regjistrat përkatës, në lidhje me kandidatët për ndërmjetës të pasurive të paluajtshme që ndjekin/përfundojnë programin e detyrueshëm të trajnimit. 

Neni 6
Organizimi i programit të detyrueshëm të trajnimit 

1. Programi i detyrueshëm i trajnimit është një program që zhvillohet sipas moduleve të trajnimit nga institucionet trajnuese.
2. Koha e zhvillimit të programit të detyrueshëm të trajnimit për përfitimin e njohurive profesionale, teorike dhe praktike në fushën e ndërmjetësimit të pasurive të paluajtshme është për jo më pak se 60 orë dhe ofrohet për kandidatët për ndërmjetës të pasurive të paluajtshme, sipas përcaktimeve të ligjit nr. 9/2022, “Për profesionin e ndërmjetësit të pasurive të paluajtshme”, kësaj rregulloreje dhe akteve të tjera nënligjore, lidhur me ndërmjetësimin e pasurive të paluajtshme. 
3. Për realizimin e këtij programi, institucioni trajnues harton dhe miraton kalendarin e veprimtarive trajnuese, numrin e sesioneve trajnuese dhe kohëzgjatjen e tyre, në përputhje me pikën 1 të këtij neni dhe ligjit nr. 9/2022, “Për profesionin e ndërmjetësit të pasurive të paluajtshme”.
4. Institucioni trajnues merr masat e nevojshme administrative dhe akademike dhe kujdeset në mënyrë të posaçme për trajnimin e kandidatëve për ndërmjetës të pasurive të paluajtshme.
5. Institucionet trajnuese mund të ofrojnë edhe trajnime të tjera vazhduese të formimit profesional për ndërmjetësit e pasurive të paluajtshme.
6. Programi tematik publikohet elektronikisht në faqen zyrtare të institucionit trajnues dhe Ministrisë së Drejtësisë. 

Neni 7
Metodologjia e trajnimit 

Për metodologjinë e trajnimit, trajnerët duhet:
a) të zhvillojnë një metodë interaktive trajnimi;
b) të bëjnë përpjekje për të ruajtur një ekuilibër mes trajtimit teorik dhe praktik të çështjeve që janë objekt diskutimi, ku prioritet të kenë aspektet praktike; 
c) të kujdesen për ndërhyrje konstruktive, të shpërndara dhe jodominuese, duke i lënë hapësirë të bollshme diskutimeve nga pjesëmarrësit;
d) të kenë aftësinë për të kombinuar disa metoda të trajnimit (prezantimi verbal, prezantimi me shkrim, puna në grup, pyetjet, përdorimin e mjeteve audiovizive etj.);
e) të kenë aftësi për të prezantuar materialin pa ndonjë mbështetje dokumentare dhe për të përgatitur materialet burimore të nevojshme, mbështetjen e aspekteve teorike dhe praktike, për të vëzhguar nivelin e duhur të ndërveprimit dhe mbështetjen e metodave të trajnimit, qëllimit dhe tematikës së prezantimeve dhe për të qëndruar brenda kohës së përcaktuar për një prezantim;
f) të bashkëpunojnë me trajnerët e tjerë që janë të përfshirë në të njëjtin trajnim apo tematikë.

Neni 8
Organizimi i procesit të mësimdhënies

1. Programi i mësimdhënies për kandidatët për ndërmjetës të pasurive të paluajtshme organizohet i ndarë në grupe. Çdo grup ka një numër të caktuar pjesëmarrësish në raport me numrin e kandidatëve të regjistruar.
2. Për çdo grup garantohet zbatimi i njëjtë i programit mësimor. 
3. Orari mësimor për çdo grup realizohet në formën e orëve mësimore javore, që hartohen nga stafi akademik i institucionit trajnues, mbështetur në planin mësimor. Orari javor bën harmonizimin e elementeve mësimore (leksioneve, debateve profesionale, kërkim i pavarur etj.), duke siguruar shpërndarjen e ngarkesës, si dhe përcakton kohën dhe auditorin e zhvillimit të mësimit. 
4. Orari mësimor është i detyrueshëm për zbatim nga të gjithë pjesëmarrësit dhe pedagogët. Ai afishohet në vend të dukshëm, në këndin e njoftimeve të institucionit trajnues, si dhe publikohet në faqen zyrtare të tij. 


Neni 9
Pjesëmarrja në programin e detyrueshëm të trajnimit

1. Kandidatët për ndërmjetës të pasurive të paluajtshme që kanë shprehur interesin për ndjekjen e programit të detyrueshëm të trajnimit njoftohen nga institucioni trajnues në rrugë elektronike lidhur me programin mësimor tematik dhe kalendarin e aktiviteteve mësimore, të cilat do të ndiqen në mënyrë sistematike prej tyre.
2. Në përfundim të çdo teme mësimore të programit të trajnimit, kandidatëve për ndërmjetës të pasurive të paluajtshme u përcillet një kopje elektronike e temës respektive dhe një listë sintetike bibliografie (të asaj ku stafi akademik është mbështetur dhe të asaj që sugjerohet për studime të mëtejshme).
3. Pjesëmarrja e kandidatëve për ndërmjetës të pasurive të paluajtshme, të regjistruar në programin e trajnimit, është e detyrueshme dhe përbën kusht për marrjen e certifikatës së përfundimit të programit. Nuk pajisen me certifikatë pjesëmarrësit që mungojnë në më shumë se 20% të orëve të programit të trajnimit.

Neni 10
Të drejtat dhe detyrimet e kandidatëve për ndërmjetës të pasurive të paluajtshme

1. Kandidatët për ndërmjetës të pasurive të paluajtshme kanë të drejtë: 
a) të ndjekin të gjitha veprimtaritë mësimore që zhvillohen në kuadrin e programit të detyrueshëm të trajnimit; 
b) të përdorin infrastrukturën që institucioni trajnues vë në dispozicion të procesit mësimor, si dhe të përfitojnë nga shërbimet mbështetëse që ofrohen nga kjo strukturë; 
c) të shprehin vlerësimin e tyre për cilësinë e mësimdhënies dhe punën e stafit akademik të institucionit trajnues.
2. Kandidatët për ndërmjetës të pasurive të paluajtshme kanë për detyrë: 
a) të zbatojnë rregullat e përcaktuara nga institucioni trajnues; 
b) të respektojnë të drejtat e stafit akademik dhe të kandidatëve të tjerë që ndjekin programin e trajnimit;
c) të paguajnë tarifën për programin e detyrueshëm të trajnimit, sipas nenit 11 të kësaj rregulloreje. 

Neni 11
Tarifa e programit të detyrueshëm të trajnimit

1. Programi i detyrueshëm i trajnimit për ndërmjetës të pasurive të paluajtshme ofrohet nga institucioni trajnues përkundrejt një tarife të përcaktuar.
2. Tarifa për ndjekjen e programit të detyrueshëm të trajnimit për ndërmjetës të pasurive të paluajtshme është 30 000 (tridhjetë mijë) lekë, e cila mbulon të gjitha kostot për organizimin e këtij programi.
3. Pagesa e tarifës bëhet në favor të institucionit trajnues dhe mund të ndahet në dy këste. Kësti i parë paguhet në fillim të programit të trajnimit dhe kësti i dytë deri në marrjen e certifikatës. 
4. Pagesa e plotë e tarifës përbën kusht për marrjen e certifikatës në përfundim të programit të trajnimit.

KREU III
PËRFUNDIMI I PROGRAMIT TË DETYRUESHËM TË TRAJNIMIT DHE KONTROLLI I NJOHURIVE

Neni 12
Rezultatet e pritura në përfundim të programit të detyrueshëm të trajnimit

Pas përfundimit të programit të detyrueshëm të trajnimit, pjesëmarrësit do të jenë në gjendje, ndër të tjera, që: 
a) të kuptojnë dhe të kenë përvetësuar aspektet e përgjithshme dhe të posaçme të ndërmjetësimit të pasurive të paluajtshme; 
b) të njohin parimet e përgjithshme dhe etikën e profesionit të ndërmjetësit të pasurive të paluajtshme, rregullat për ushtrimin e profesionit dhe të inspektimit të zyrave të ndërmjetësimit të pasurive të paluajtshme, si dhe të procedurave disiplinore të cilave mund t’iu nënshtrohet ndërmjetësi i pasurive të paluajtshme në rast shkeljeje; 
c) të jenë të aftë të interpretojnë dhe të zbatojnë dispozitat juridike në fushën e ndërmjetësimit të pasurive të paluajtshme, sipas legjislacionit në fuqi; 
ç) të kuptojnë dhe zbatojnë legjislacionin për parandalimin e pastrimit të parave dhe financimin e terrorizmit.

Neni 13
Kontrolli i njohurive

1. Në përfundim të programit të trajnimit, ndërmjetësi i pasurive të paluajtshme i nënshtrohet provimit me shkrim për kontrollin e njohurive të fituara gjatë trajnimit.
2. Provimi për kontrollin e njohurive organizohet nga institucioni trajnues, në bazë të moduleve të programit të detyrueshëm të trajnimit.
3. Provimi vlerësohet me maksimumin e mundshëm 100 (njëqind) pikë. Konsiderohen se kanë kaluar me sukses provimin për kontrollin e njohurive, kandidatët që kanë marrë të paktën 80% të pikëve të provimit.
4. Kandidati që nuk kalon me sukses provimin, ka të drejtë të marrë pjesë në provimin e ardhshëm, pasi ka përsëritur programin e detyrueshëm të trajnimit.

Neni 14
Certifikata

1. Institucioni trajnues, në përfundim të programit të detyrueshëm të trajnimit dhe pas kalimit me sukses të provimit për kontrollin e njohurive, lëshon certifikatën e përfundimit me sukses të programit.
2. Pjesëmarrësit pajisen me certifikatën përkatëse, e cila nënshkruhet nga drejtuesi i institucionit të trajnimit. 
3. Në certifikatë shënohet emri, mbiemri, pikët e provimit për kontrollin e njohurive, data e lëshimit dhe numri rendor i certifikatës, nënshkrimi i drejtuesit dhe vula e institucionit trajnues.


[bookmark: _GoBack]KREU IV
DISPOZITAT E FUNDIT
 
Neni 15
Publikimi dhe hyrja në fuqi

1. Rregullorja e programit të detyrueshëm të trajnimit publikohet në faqen zyrtare të institucionit trajnues.
2. Rregullorja hyn në fuqi pas miratimit nga ministri i Drejtësisë.

ANEKS 1
MODULET E PROGRAMIT TË DETYRUESHËM TË TRAJNIMIT

Kurrikula e programit të detyrueshëm të trajnimit përmban minimalisht modulet e mëposhtme kurrikulare: 

	Nr. 
	EMËRTIMI I MODULIT

	1
	Kodi Civil

	2
	Legjislacioni për ndërmjetësimin e pasurive të paluajtshme

	3
	Legjislacioni për pasuritë e paluajtshme

	4
	Kodi i Etikës Profesionale të ndërmjetësve të pasurive të paluajtshme

	5
	Legjislacioni për parandalimin e pastrimit të parave dhe financimin e terrorizmit

	6
	E drejta tregtare

	7
	Etika profesionale

	8
	Tema të tjera të përcaktuara nga institucionet trajnuese në fushën e ndërmjetësimit të pasurive të paluajtshme



